RCL ดีหลัง..พะวงหน้า.!
ดูแล้วรอบ 1 เดือนที่ผ่านมา ราคาหุ้นบริษัท อาร์ ซี แอล จำกัด (มหาชน) หรือ RCL มีสภาพไม่ต่างจากเรือที่ไม่มีหางเสือ...ลอยลำอย่างไร้ทิศทาง
ดูแล้วรอบ 1 เดือนที่ผ่านมา ราคาหุ้นบริษัท อาร์ ซี แอล จำกัด (มหาชน) หรือ RCL มีสภาพไม่ต่างจากเรือที่ไม่มีหางเสือ...ลอยลำอย่างไร้ทิศทาง
23 เม.ย. 2566

ดูแล้วรอบ 1 เดือนที่ผ่านมา ราคาหุ้นบริษัท อาร์ ซี แอล จำกัด (มหาชน) หรือ RCL มีสภาพไม่ต่างจากเรือที่ไม่มีหางเสือ…ลอยลำอย่างไร้ทิศทาง เนื่องจากราคาย่อตัวลงมาเรื่อย ๆ จากที่เคยยืนเหนือ 30 บาท ปัจจุบันในกระดานซื้อขายกันที่ 27 บาทเศษเท่านั้น แถมไม่มีทีท่าว่าจะกลับไปที่จุดเดิมอีกเมื่อไหร่..!!
ทั้ง ๆ ที่ผลงานในช่วง 2 ปีมานี้ ยืนหนึ่งมาโดยตลอด…ปี 2564 รายได้รวมกระโดดไปที่ 38,007 ล้านบาท ฟาดกำไรสุทธิไป 17,972 ล้านบาท ส่วนปี 2565 รายได้รวมทะลุ 52,219 ล้านบาท กำไรสุทธิแตะ 24,625 ล้านบาท
ขณะที่ อัตราส่วนทางการเงินก็ดูดี ไม่ว่าจะเป็นอัตรากำไรสุทธิในปี 2564 อยู่ที่ 47.30% ส่วนปี 2565 อัตรากำไรสุทธิอยู่ที่ 47.16% ด้านอัตราส่วนเงินปันผลพุ่งปรี๊ดดด จากเดิมในปี 2564 ติดปลายนวมอยู่ที่ 1.02% พอปี 2565 กระโดดไปแตะที่ 19.51% ล่าสุดอัตราส่วนเงินปันผลสูงถึง 25.23%
ถ้าย้อนไปดูงวดปีที่แล้ว RCL จัดกระหน่ำซัมเมอร์ ปันผลถึง 3 รอบด้วยกัน รวมเป็นเงิน 7 บาท รวมเป็นเงินทั้งสิ้น 5,801.25 ล้านบาท หรือคิดเป็น Dividend Payout ราว 23.56%…ที่สำคัญ RCL ไม่ได้ขอดมาจ่ายนะ แต่ปันผลจากกำไรสุทธิที่ทำได้กว่า 2 หมื่นล้านบาท และอีกส่วนเจียดมาจากกำไรสะสมยังไม่ได้จัดสรรที่มีตุนไว้กว่า 38,134 ล้านบาท
เรียกว่า กำไรดี๊ดี…ปันผลก็ดี แต่น่าเสียดายที่ราคาหุ้น RCL ถอยหลังลงคลองซะงั้น..? เทียบเคียงสิ้นปี 2564 ราคาในกระดานปิดที่ 49.25 บาท ถัดมาสิ้นปี 2565 ราคาในกระดานปิดที่ 30.75 บาท ล่าสุดราคาปิดที่ 27.25 บาท
แถมเป็นหุ้นที่ต่ำบุ๊กแวลูมาโดยตลอด ปี 2565 บุ๊กแวลูอยู่ที่ 59.21 บาท แต่ราคากระดานอยู่ที่ 30.75 บาท ขณะที่ล่าสุดบุ๊กแวลูอยู่ที่ 54.65 บาท แต่ราคาในกระดานอยู่ที่ 27.25 บาท
โดยปี 2564 หุ้น RCL มี P/E อยู่ที่ 3.67 เท่า ส่วนปี 2565 เหลือแค่ 0.85 เท่า ล่าสุด P/E อยู่ที่ 0.93 เท่า ถือว่าราคาซื้อขายต่ำกว่าตลาดหลายเท่า ด้าน P/BV ในปี 2564 อยู่ที่ 2.14 เท่า ปี 2565 อยู่ที่ 0.52 เท่า และล่าสุดอยู่ที่ 0.51 เท่า เท่านั้น ต่ำกว่าค่าเฉลี่ยที่ส่วนใหญ่ P/BV จะอยู่ที่ระดับ 1.55 เท่า
ดูไปแล้วราคาไม่สมเหตุสมผลเอาซะเลย…ถ้าเทียบกับตัวเลขกำไรและอัตราส่วนทางการเงินสำคัญต่าง ๆ…
แต่จะว่าไป เรื่องที่กล่าวมาข้างต้นเป็นอดีตไปหมดแล้ว ทั้งในเรื่องกำไรที่อู้ฟู่ และการจ่ายเงินปันผลงวดครึ่งหลังปี 2565 ซึ่งประกาศจ่ายในอัตรา 3 บาทต่อหุ้น ขึ้นเครื่องหมาย XD ไปแล้ว เมื่อวันที่ 16 มี.ค.ที่ผ่านมา หลังจากงวดครึ่งปีแรกจ่ายปันผลไปแล้ว 2 รอบ…รอบแรกปันผลหุ้นละ 1.75 บาท และครั้งที่สองจ่ายอีกหุ้นละ 2.25 บาท
ดังนั้น ถ้ามองไปข้างหน้า อาจไม่สวยหรูเหมือนในอดีตแล้วนะ…อย่าลืมว่าในช่วง 2-3 ปีที่ผ่านมา มีปมเหตุที่ทำให้ค่าระวางเรือปรับตัวสูงขึ้นผิดปกติ ทั้งจากกรณีเรือยักษ์ขวางคลองสุเอซ ผนวกกับการออกอาละวาดของโควิดทำให้ต้องปิดท่าเรือเพื่อลดความเสี่ยง ส่งผลให้ตู้สินค้าตกค้างจำนวนมาก ตามมาด้วยปัญหาขาดแคลนตู้คอนเทนเนอร์ รวมทั้งเกิดสงครามการค้าระหว่างสหรัฐฯ และจีน สำทับด้วยสงครามระหว่างรัสเซียและยูเครนซ้ำเติมอีก…
ปัจจัยเหล่านี้ ทำให้ RCL และกลุ่มเดินเรือกำไรสวยหรู…
แต่มาปีนี้สถานการณ์เปลี่ยนไปแล้ว อย่างปัญหาคลองสุเอซก็จบไปแล้ว ส่วนโควิดก็ดีขึ้นตามลำดับ ด้านสงครามการค้า สงครามรัสเซีย-ยูเครน ก็ไม่รุนแรงเหมือนในอดีต ขณะที่มีการคาดการณ์ว่าการฟื้นตัวของเศรษฐกิจโลกจะไม่ปรู๊ดปร๊าดหรอกนะ ไม่ว่าจะเป็นเศรษฐกิจสหรัฐฯ และจีน คงไม่เห็นการเติบโตแบบก้าวกระโดด ทำให้ความต้องการใช้เรือในการขนส่งสินค้าก็จะไม่สูงมาก ไม่ต้องแย่งกันเหมือนในอดีต…สิ่งที่ตามมาคือ ค่าระวางเรือก็จะปรับลดลง
นั่นจะทำให้กำไรของ RCL และกลุ่มเดินเรือปีนี้และปีหน้าน่าจะลดลงอย่างมีนัยสำคัญ…
ก็น่าคิด ที่เห็น RCL จ่ายปันผลงาม ๆ ปีละ 6-7 บาท ช่วง 2 ปีมานี้ จะยังเหมือนเดิมหรือเปล่าน้อ..?
ที่แน่ ๆ ถ้าจะบอกว่า RCL ดีหลัง…พะวงหน้า ก็คงไม่ผิดกระไร…
ถ้าไม่ใช่ให้เอาปากกามาวงได้นะ..!?
…อิ อิ อิ…